Pärnu raudteejaam

Pärnu raudteejaam (ka Pärnu reisijaam, rahvasuus Raeküla jaam) oli raudteejaam Pärnumaal Pärnus, Tallinna–Pärnu rongiliini lõpp-peatus.
Jaam suleti 2014. aasta 1. jaanuaril, kui Papiniidu silla lähistel avati uus Pärnu raudteepeatus. 

Kuigi Pärnu raudteejaama rööbastee enam ei vii, asub endises peatuskohas tänini kaks madalat amortiseerunud perrooni.

Ajalugu

Senise Pärnu suunalise kitsarööpmelise raudtee asendamisel uue laiarööpmelise raudteega ehitati uus Pärnu raudteejaam Raekülla. 
Jaam avati 1976. aastal, kui valmis Papiniidu sild. Sellega pidi Pärnust saama vahejaam Tallinna–Pärnu–Riia liinil. Viis aastat varem, 1971. aasta suvel, oli avatud juba ka Pärnu kaubajaam koos ümberehitatud Lelle–Pärnu raudteelõiguga.

1981. aastal avati Pärnu jaamast edasi suundunud Pärnu–Mõisaküla raudteelõik ja käivitus ühtlasi Tallinna–Pärnu–Riia rongiliin. 
Viimane reisirong Tallinnast Riiga sõitis läbi Pärnu 20. veebruaril 1992. Pärnu–Mõisaküla vahel (vt Tallinna–Mõisaküla rongiliin) jätkus reisirongi liiklus kuni 1996. aasta 31. jaanuarini, kaubarongid sõitsid Pärnust edasi Mõisakülla veel kuni 2001. aastani. Pärnu–Mõisaküla raudtee demonteeriti 2008. aastal, mille tulemusel sai Pärnu raudteejaamast tupikjaam. 

Rahvasuus Raeküla jaama nime saanud Pärnu raudteejaama oli kavandatud lisaks peateele kolm kõrvalteed ja üks tupiktee. Uus raudteejaam ei hakanud terviklikult kunagi tööle, vaid üksikutel kordadel juhtus kõrvalteedel seisma mõni vagun ja jaama tsentralisatsioon lõplikult valmis ei saanudki. 
1990. aastatel seisid jaama kõrvalteedel pikemalt külmutusvagunid.
Kuigi nn Raeküla jaamani rööpad enam ei vii, asub endises reisirongide peatuskohas tänini kaks madalat amortiseerunud perrooni, mille vahel on aimatav kunagiste jaamateede asukoht.

Galerii

Jaamahoone

Raeküla ühekorruseline sümmeetrilise põhiplaaniga kivist jaamahoone valmis 1985. aastal tollase Pärnu linna peaarhitekti Kuno Raude projekti järgi. Postmodernistlikku arhitektuurisuunda esindanud hoones asusid algselt ootesaal, tualetid ja piletimüügipunkt.

2003. aastal Edelaraudtee poolt müüdud ja vahepeal avariiliseks muutunud jaamahoone viimane kasutaja oli alates 2008. aasta lõpust Rae Café, kelle äri lõppes 2011. aastal.

Jaamahoone (aadressiga Riia mnt 116) lammutati hoolimata suurest kohalikust vastuseisust kinnistu omaniku AS Olerex eestvõtmisel 2012. aasta kevadel sooviga rajada selle kohale kütusetankla. Peale jaamahoone lammutamist tanklat sinna siiski ei rajatud.

Rail Baltic
Tulevikus plaanitakse rajada kolme Balti riiki läbiv ning Kesk-Euroopasse kulgev standardrööpmeline raudtee – Rail Baltic. 728 kilomeetri pikkune Rail Balticu marsruut kulgeks kõige optimaalsemalt Poola piirini, trajektooril Tallinn–Pärnu–Riia–Panevėžys–Kaunas.

Vaata ka
Pärnu kaubajaam
Lelle–Pärnu raudteelõik
Vaskrääma raudteepeatus
Pärnu kesklinna raudteejaam

Viited

Kirjandus
Pärnu Postimees - "Kaubavedu raudteel toibub mõõnast" 27.02.2002
Pärnu Postimees - "Raeküla selts asus raudteejaama kaitsele" 17.08.2011
Pärnu Postimees - "Kuno Raude lubas 4000 euro eest raudteejaama lammutada" 02.03.2012
Pärnu Postimees - "Raeküla raudteejaama hoone kaob linnapildist" 25.04.2012
ERR uudised - "Pärnu raudteejaam kolib Papiniidu silla juurde" 07.06.2013
EPL - "Pärnu tähistamata rongijaama tuleb turistidel tikutulega otsida" 23.07.2013

Välislingid

 FOTO: Pärnu jaamahoone aastal 1997; Baltic Trains Picture Gallery
 YouTube'i video: Rongisõit Pärnu reisijaamast kaubajaama
 PÄRNU - MÕISAKÜLA; Eesti Raudteeajaloo Selts
 Infot endise jaama kohta; fotod (vene keeles)

Eesti raudteejaamad
Raudteejaamad
Valga–Ruhja–Pärnu raudtee
Tallinna–Pärnu–Riia raudtee